Her er den danske pris på BYD Sealion 7

Kinesiske BYD går i direkte infight med de seneste års mest populære bilmodel, Tesla Model Y, når de sender Sealion 7 på vejene. Den kommer ud til forhandlerne i midten af november, men allerede nu er prisen fastlagt – den koster fra 339.995 kroner.

Den bliver altså en anelse dyrere end Model Y, der er 10.000 kroner billigere, men BYD-modellen har til gengæld længere rækkevidde, flere muskler og mere udstyr.

BYD Sealion 7 fås i tre udstyrsvarianter – Comfort og Design med en batteristørrelse på 82,5 kWh og Excellence med en batteristørrelse på 91,3 kWh. Den billigste udgave har en rækkevidde på 482 kilometer. Den har baghjulstræk og en DC-opladning på op til 150 kW.

Standardudstyret inkluderer blandt andet 19-tommer letmetalfælge, panoramaglastag, elektrisk bagklap, kunstlæder i valgfri farve, klimatiserede forsæder, el-opvarmede bagsæder og rat, samt et Dynaudio-lydsystem med 12 højtalere. Bilen er også udstyret med ADAS level 2+, trådløs Apple CarPlay og Android Auto, navigation med ruteplanlægger, trådløs opladning til smartphone og en anhængervægt på 750 kilo.

Vælger man i stedet udstyrsvarianten Design, der er kendetegnet ved røde bremsekaliber og en sportsligere profil, får man yderligere firehjulstræk, flere heste og længere rækkevidde. Udstyret inkluderer 20-tommer letmetalfælge.

Topmodellen hedder Excellence har en større batteripakke på 91,3 kWh og en rækkevidde på op til 502 kilometer. Excellence-udgaven byder også på DC-opladning med op til 230 kW, et læderinteriør i valgfri farve og et head-up display.

Hurtigere end Tesla

Herunder en tabel, der giver et overblik over de tekniske specifikationer. Konkurrenten Tesla Model Y er medtaget for sammenligningens skyld.

| Sealion 7 Comfort | Sealion 7 Design | Sealion 7 Excellence | Tesla Model Y baghjulstræk
Rækkevidde (WLTP) | 482 km | 456 km | 502 km | 455 km
Batteri | 82,5 kWh | 82,5 kWh | 91,3 kWh | 60,5 kWh
Motor | 230 kW / 313 hk | 390 kW / 530 hk, 4WD | 390 kW / 530 hk, 4WD | 220 kW / 299 hk
Acceleration 0-100km/t | 6,7 sekunder | 4,5 sekunder | 4,5 sekunder | 6,9 sekunder
Ladeeffekt (AC/DC) | 11 kW / 150 kW | 11 kW / 150 kW | 11 kW / 230 kW | 11 kW / 250 kW
Ladetid 10-80 procent | 32 min. | 32 min. | 24 min. | 27 min.
Træk | 750 kg. | 1.500 kg. | 1.500 kg. | 1.600 kg.
Bagagerumskapacitet | 520 liter | 520 liter | 520 liter | 854 liter
Pris | 339.995 kr. | 374.995 kr | 389.995 kr. | 329.990 kr.

(Priserne er hentet den 29. oktober 2024).

Som det ses har Sealion 7 længere rækkevidde end den billigste Model Y, ligesom den har flere heste i stalden. Til gengæld tager den længere tid at lade op igen, ligesom der væsensforskel på, hvor meget de to konkurrenter må have på krogen.

Sealion 7’s design er en del af BYDs Ocean Series og indvendigt byder kabinen på et maritimt tema, hvor materialerne og interiøret bringer havets bløde former indenfor.

Fra den 17. november kan bilen opleves hos landets BYD-forhandlere, fortæller pressemeddelelsen.

Her er den danske pris på BYD Sealion 7