BYD holder lagersalg på udvalgte Seal-modeller

BYD har sat gang i et lagersalg af deres elektriske sedan, Seal, hvor kunderne loves besparelser på op til 40.000 kroner. Kampagnen omfatter et begrænset antal biler, men spørgsmålet er, hvor attraktivt tilbuddet egentlig er i en tid, hvor elbilpriserne generelt er faldende.

BYD fremhæver, at Seal Design-varianten nu er sat ned fra 349.995 kroner til 314.995 kroner, mens den mere kraftfulde Excellence-model er blevet 40.000 kroner billigere og nu koster 339.995 kroner. Umiddelbart ser det ud som en god handel, men man bør huske, at elbiler ofte bliver prissat dynamisk, og at prisfald ikke nødvendigvis betyder en reel rabat, men snarere en markedsjustering. Flere producenter har skruet prisen ned de seneste måneder, så man bør sammenligne med konkurrerende modeller før man slår til.

For eksempel kan Seal-konkurrenten Tesla Model 3 fås for 299.990 kroner, selv om den har længere rækkevidde.

Mulighed for billigere leasing

For dem, der ikke ønsker at købe, tilbyder BYD privatleasing på Dolphin, Seal U og Sealion 7. Det giver forudsigelige udgifter, men leasingpriserne er ikke nødvendigvis de laveste på markedet. For eksempel kan en Dolphin Comfort leases fra 2.895 kroner om måneden med en udbetaling på 4.995 kroner, men kigger man på andre elbiler i samme klasse, er der flere konkurrerende tilbud, der kan matche eller slå denne pris.

Læs også: 7 elbiler der kan leases for under tre tusinde og 11 elbiler du kan lease for under 3.500 kroner.

Når man kigger på omkostninger kontra kontantpris ligger modellerne fra BYD dog rigtig lunt i svinget, med en procentdel på under 47 procent. Det er godt under de 50 procent, vi normalt anser for at være et godt leasingtilbud.

Model | Mnd. betaling | Udbetaling | Samlede omkostninger | Kontantpris | Andel af kontantpris
Dolphin Comfort | 2.895 kr. | 4.995 kr. | 109.815 kr. | 234.995 kr. | 46,7%
Seal U Design | 3.995 kr. | 14.995 kr. | 159.415 kr. | 339.995 kr. | 46,9%
Sealion 7 Comfort | 3.995 kr. | 14.995 kr. | 159.415 kr. | 339.995 kr. | 46,9%
| | | | |

Priserne gælder for en leasingperiode på 36 måneder med 10.000 km om måneden inkluderet.

BYD holder lagersalg på udvalgte Seal-modeller